TAKUNI วิ่ง 5% หลังเปิดงบไตรมาส 1 กำไรโตกระฉูด 6 เท่าตัว!
TAKUNI บวก 5% หลังเปิดงบไตรมาส 1 กำไรโตกระฉูด 6 เท่าตัว! แตะ 28 ลบ. รับอานิสงส์รายได้ธุรกิจขนส่งทางบก-ธุรกิจรับเหมาก่อสร้าง เพิ่ม
TAKUNI บวก 5% หลังเปิดงบไตรมาส 1 กำไรโตกระฉูด 6 เท่าตัว! แตะ 28 ลบ. รับอานิสงส์รายได้ธุรกิจขนส่งทางบก-ธุรกิจรับเหมาก่อสร้าง เพิ่ม
11 พ.ค. 2565

ผู้สื่อข่าวรายงานว่าวันนี้ (11 พ.ค.2565) ราคาหุ้น บริษัท ทาคูนิ กรุ๊ป จำกัด (มหาชน) หรือ TAKUNI ณ เวลา 15:11 น. อยู่ที่ระดับ 1.94 บาท เพิ่มขึ้น 0.10 บาท หรือ 5.43% โดยทำจุดสูงสุดที่ 2.02 บาท และทำจุดต่ำสุดที่ 1.87 บาท ด้วยมูลค่าการซื้อขาย 734.53 ล้านบาท

สำหรับราคา TAKUNI ที่ปรับตัวขึ้นบนกระดานนั้นคาดจะมาจากการที่นักลงทุนเข้ามาเก็งกำไร หลังบริษัทฯ รายงานผลประกอบการงวดไตรมาส 1/2565 มีกำไรสุทธิ อยู่ที่ 27.89 ล้านบาท เพิ่มขึ้น 606.71% จากช่วงเดียวกันของปีก่อน ที่มีกำไร 3.95 ล้านบาท
ทั้งนี้กำไรที่เพิ่มขึ้นมาจากรายได้จากธุรกิจขนส่งทางบก เพิ่มขึ้นจากปีก่อนจำนวน 0.66 ล้านบาท คิดเป็น 22.84% เนื่องจากกลุ่มบริษัทได้ขยายฐานลูกค้าไปในส่วนงานขนส่ง LPG กับบุคคลภายนอกเพิ่มมากขึ้น หลังจากสิ้นสุดสัญญาการให้บริการขนส่งแอมโมเนียจากผู้ว่าจ้างตั้งแต่ต้นปี 2564
อีกทั้งรายได้จากธุรกิจรับเหมาก่อสร้าง เพิ่มขึ้นจำนวน 315.54 ล้านบาท คิดเป็น 67.48% เนื่องจากการส่งมอบงานรับเหมา ก่อสร้างน้ำมันและแก๊สในระหว่างไตรมาสเพิ่มขึ้น ซึ่งส่วนใหญ่เกิดจากโครงการใหม่ที่ได้รับการว่าจ้างในไตรมาส 3- 4 ปี 2564 ทั้งนี้ปัจจุบันกลุ่มบริษัทมีงานรับเหมาก่อสร้างน้ำมันและแก๊สที่อยู่ระหว่างก่อสร้างและยังไม่รับรู้รายได้ จำนวน 3,880.51 ล้านบาท